《万里江山图为唐县史赋》
明代·倪谦

先生之卷不盈尺，中有万里江山图。展图心目顿开豁，一叶况见烟波徒。

嗟我平生好游览，梦魂长夜飞江湖。微官羁绊不能往，怅望汉广峨眉孤。

画工毫素得真趣，簸荡海若并天吴。三峡涛痕绕白帝，九疑翠色连苍梧。

安得乘风破巨浪，饱帆瞬息追奔乌。宜君得此重爱惜，青藜夜光惊仆奴。

珍藏什袭岂无意，宁止供玩资吟娱。问津非欲近星渚，梯云应拟游清都。

诗成莫动海天想，且对西山倾百壶。

作者简介：倪谦（1415年～1479年），字克让，号静存，南直隶应天府上元（今江苏南京）人，原籍钱塘（今浙江杭州）。正统四年（1439年）进士，授编修，曾出使朝鲜。天顺初，累迁至学士，侍太子于春宫。后主顺天乡试，因黜权贵之子，被构罪戍边。成化初复职，官至南京礼部尚书。卒谥文僖。天资聪颖，记忆力特强，有《朝鲜纪事》、《辽海编》、《倪文僖公集》等传世。